เปิดไทม์ไลน์ 2 ผู้ป่วย “โควิด” ใน จ.ตาก พร้อมล็อกดาวน์ศูนย์พักพิงฯ “บ้านอุ้มเปี้ยม”
เปิดไทม์ไลน์ 2 ผู้ป่วย “โควิด” ใน จ.ตาก ก่อนล็อกดาวน์ ศูนย์พักพิงผู้ลี้ภัยฯ “บ้านอุ้มเปี้ยม” 
เปิดไทม์ไลน์ 2 ผู้ป่วย “โควิด” ใน จ.ตาก ก่อนล็อกดาวน์ ศูนย์พักพิงผู้ลี้ภัยฯ “บ้านอุ้มเปี้ยม”
23 พ.ย. 2563

กรมควบคุมโรค กระทรวงสาธารณสุข (สธ.) เผยกรณีตรวจพบผู้ติดเชื้อโควิด 19 ในพื้นที่ชายแดนจังหวัดตาก จำนวน 2 เหตุการณ์ๆ ละ 1 ราย รายแรกเป็นชายชาวเมียนมาจากพื้นที่พักพิงชั่วคราวผู้หนีภัยจากการสู้รบบ้านอุ้มเปี้ยม อ.พบพระ ส่วนอีกกรณีเป็นหญิงไทย อายุ 17 ปี เดินทางมาจากเมียนมา  ขณะนี้ทั้งสองรายถูกส่งไปรักษาที่โรงพยาบาลแม่สอดแล้ว
นายแพทย์โอภาส การย์กวินพงศ์ รักษาราชการแทนอธิบดีกรมควบคุมโรค กล่าวถึงกรณีที่มีรายงานข่าวการตรวจพบผู้ป่วยติดเชื้อโควิด 19 ในพื้นที่ชายแดนจังหวัดตาก นั้น  กรมควบคุมโรค ได้มอบหมายให้กองระบาดวิทยา ประสานข้อมูลอย่างใกล้ชิด และมอบหมายสำนักงานป้องกันควบคุมโรคที่ 2 จังหวัดพิษณุโลก (สคร.2 จ.พิษณุโลก) ซึ่งดูแลพื้นที่จังหวัดตาก ส่งทีมลงพื้นที่ทำงานร่วมกับสำนักงานสาธารณสุขจังหวัดตาก และหน่วยงานที่เกี่ยวข้อง เพื่อดำเนินการสอบสวนโรคและตรวจสอบรายละเอียดเพิ่มเติมในกรณีดังกล่าวทันที
ทั้งนี้ จากรายงานในเบื้องต้น กรณีแรกเป็นชายชาวเมียนมา อายุ 48 ปี (เคยอาศัยในพื้นที่พักพิงชั่วคราวผู้หนีภัยจากการสู้รบบ้านอุ้มเปี้ยม อ.พบพระ จ.ตาก และออกจากศูนย์ได้ประมาณ 2 ปี)  ญาติให้ข้อมูลว่าผู้ป่วยไปทำงานที่ อ.วังเจ้า จ.ตาก และกลางเดือนต.ค. 63 ไปทำงานต่อที่อ.คลองลาน จ.กำแพงเพชร ประมาณสองสัปดาห์ จากนั้นผู้ป่วยเดินทางกลับไปอ.วังเจ้า แต่หลงทางในป่า 10 วัน เดินไม่ไหวพบคนที่มาจากพื้นที่พักพิงฯ จึงขอให้แจ้งญาติมารับกลับ และเดินทางถึงพื้นที่พักพิงฯในวันที่ 4 พ.ย. 63 โดยไม่ได้ออกไปไหนเลย
ต่อมาวันที่ 11 พ.ย. 63 เริ่มมีอาการไข้ วันที่ 19 พ.ย. 63 อาการไม่ดีขึ้น จึงเข้ารับการรักษาที่รพ.ในพื้นที่พักพิงฯ ซึ่งได้ทำการส่งตรวจหาเชื้อโควิด 19 จากSMRU ผลพบเชื้อ จึงได้ส่งต่อไปรักษาที่รพ.แม่สอด และทีมสอบสวนได้ดำเนินการค้นหาผู้สัมผัสใกล้ชิดทั้งหมด 12 ราย ผลตรวจโควิด ไม่พบเชื้อ 9 ราย รอผลอีก 3 ราย ขณะนี้ทุกรายนำไปพักอยู่ที่สถานที่กักกันโรค ส่วนผลตรวจในกลุ่มบ้านผู้ป่วย 99 ราย ผลไม่พบเชื้อ 49 ราย รอผลอีก 50 ราย
ส่วนในกรณีที่สอง เป็นหญิงไทย อายุ 17 ปี เป็นนักเรียน ตามทะเบียนบ้านอยู่ อ.ท่าสองยาง จ.ตาก เริ่มป่วยเมื่อวันที่ 17 พ.ย. 63 มีไข้ เจ็บคอ เดินทางมาจากเมียนมาในวันที่ 20 พ.ย.63 เข้ารับการรักษาในโรงพยาบาลเอกชนแห่งหนึ่งในอ.แม่สอด จ.ตาก ผลตรวจเบื้องต้นพบว่าผลเป็นบวก จึงได้ส่งต่อมารักษาที่โรงพยาบาลแม่สอด โดยผลตรวจทางห้องปฏิบัติการด้วยวิธี RT-PCR ยืนยันพบเชื้อโควิด 19 และภาพถ่ายรังสีปอดพบรอยโรคของปอดอักเสบ ขณะนี้ผู้ป่วยอยู่ในการดูแลของแพทย์อย่างใกล้ชิด โดยได้ดำเนินการสอบสวนโรคและตรวจสอบรายละเอียดต่างๆ เพื่อค้นหาผู้สัมผัสใกล้ชิดกับผู้ป่วยในกรณีนี้ต่อไป
นายแพทย์โอภาส กล่าวเพิ่มเติมว่า กระทรวงสาธารณสุข และหน่วยงานที่เกี่ยวข้องในพื้นที่ ได้เร่งดำเนินการตามขั้นตอนการสอบสวนและมาตรการป้องกันควบคุมโรคของกระทรวงสาธารณสุขอย่างเข้มข้นทั้งสองกรณีดังกล่าว เพื่อสร้างความมั่นใจให้กับประชาชนในพื้นที่และประชาชนชาวไทยทุกคน  ทั้งนี้ ขอความร่วมมือประชาชนการ์ดอย่าตก คงมาตรการสวมหน้ากาก ล้างมือ และเว้นระยะห่าง ตระหนักแต่ไม่ตระหนก ขอให้รับฟังข่าวสารทางการจากกระทรวงสาธารณสุขและจังหวัดอย่างต่อเนื่อง
ขณะที่ทางด้านพื้นที่พักพิงชั่วคราวบ้านอุ้มเปี้ยม อ.พบพระ จ.ตาก ได้ดำเนินมาตรการควบคุมโรคในพื้นที่  โดยทำการล็อกดาวน์พื้นที่หมู่ 4 โซน A  จัดกำลังสมาชิก อส. และ รปภ.หมู่บ้าน ควบคุมห้ามบุคคลเข้าออกในพื้นที่ , เพิ่มมาตรการลาดตระเวนโดยรอบพื้นที่พักพิง เพื่อไม่ให้บุคคลลักลอบเข้าออกพื้นที่พักพิงชั่วคราวบ้านอุ้มเปี้ยม , ร่วมกับองค์กร IRC  ดำเนินการกักตัวผู้สัมผัสใกล้ชิดกับผู้ป่วย พร้อมประสานเจ้าหน้าที่ทหาร กองบังคับการควบคุมหน่วยเฉพาะกิจกรมทหารราบที่ 4 สนับสนุนลวดหนาม เพื่อติดตั้งบริเวณจุดเสี่ยงที่มีบุคคลลักลอบเข้าออก